Egy élhetőbb Budapestet szeretne, ahol több a zöldövezet és kevesebb az autó, de felkészült a média "mocskolódására" is.

Elindulna jövő ősszel a főpolgármester-választáson Puzsér Róbert. A televíziós műsorvezető és publicista mindezt Facebook-oldalán jelentette be, ahol azt írta: szerinte Tarlós István ugyan nem menedzseli rosszul Budapest hétköznapjait, ugyanakkor

Ami Tarlós István Budapestjéből fájdalmasan hiányzik, az a vízió és az identitás.”

– írja Puzsér. Azért pályázná meg a pozíciót, hogy megvalósítsa egyik régi álmát, a Sétáló Budapest koncepcióját, amelynek keretében összefüggő sétálóövezetet alakítana ki a Budai Várnegyedtől a Deák térig, a Jászai Mari tértől a Fővám térig, emellett sétálóhíddá tenné a Lánchidat. És ha ez még nem lenne elég: kitiltaná az autóforgalmat a város szívéből.

Tisztában vagyok az esélyeimmel, úgyhogy ha bármelyik végső győzelemre esélyes jelölt – akár Tarlós István, akár az ellenzéki pártok jelöltje – felvállalja ezt a programot, visszalépek a javára: akár bármelyikük, akár mindegyikük javára”

– teszi hozzá.

Puzsér azt sem tagadja, hogy tele van kétségekkel: tudja, hogy a kormánypárti és ellenzéki orgánumok is mocskolni fogják, ráadásul abban sem biztos, hogy az általa megálmodott Sétáló Budapest egyáltalán közösségi igény-e. Ráadásul a főpolgármesteri poszt felelősséggel is jár, ezzel kapcsolatban pedig úgy tűnik, szintén kétségei vannak a műsorvezetőnek.

A kérdés azonban ennél összetettebb: egy új nemzeti identitás és egy új politikai kultúra megteremtésének kísérlete során vajon szabad-e visszalépnem az országot túszként fogvatartó huszadik század javára?”

zárja le a posztot Puzsér.